
Forord

Denne boken inngår i serien «De yngste i barnehagen – fra forskning til praksis». Målsettingen med serien er å formidle forskningsbasert kunnskap som er relevant i arbeidet med de yngste barnehagebarna på en slik måte at det inspirerer til god praksis. I bøkene i denne serien presenterer vi teori, forskning, eksempler, praktiske tips og refleksjonsoppgaver.

Seriens målgruppe er først og fremst ansatte i barnehagene og studenter på barnehagelærerutdanningen, samt alle andre som er opptatt av gode barnehager for de yngste barna. Til nå foreligger følgende bøker i serien: Livsmestring og psykisk helse, Små barns læring og Kosthold og fysisk aktivitet. Senere kommer det bøker om tema som sårbare barn, barnehagekvalitet og lek.

Denne boken omhandler den første viktige overgangen i barns liv, nemlig den fra hjem til barnehage. Med utgangspunkt i systemteori, kunnskap om små barn og både forsknings- og erfaringsbasert kunnskap om tilvenning til barnehagen ønsker vi gjennom boken å bidra til at det å begynne i barnehagen blir en god opplevelse for de yngste barna. Dette krever et nært og godt foreldresamarbeid, gode tilvenningsrutiner der små barns behov blir tatt på alvor, og ikke minst engasjerte og fleksible barnehageansatte som bidrar til god barnehagekvalitet.

Vi ønsker å takke foreldre og ansatte i prosjektet «Liten og ny i barnehagen» i Trondheim kommune som ved å ha skrevet logger, forord deltatt i intervju og i spørreundersøkelse har delt sine erfaringer når ettåringer har begynt i barnehagen. I denne boken er det vist til noen anonymiserte eksempler fra dette materialet. Vi takker også prosjektleder Margrethe Midtsand som har gitt oss nyttige tilbakemeldinger på manus. Videre ønsker vi å takke forlagsredaktør Inger Johanne Holth hos Cappelen Damm Akademisk som hjalp oss med å komme på ideen til denne serien om de yngste barnehagebarna, og som alltid er støttende og inspirerende å samarbeide med.

Trondheim og Oslo, mars 2020

May Britt Drugli, Ratib Lekhal og Elisabet Solheim Buøen








Innledning

De fleste barn i Norge og andre skandinaviske land begynner i barnehagen når de er rundt 1–2 år. Vi har i dag mer kunnskap enn noen gang om hvor viktig det er med en god start i livet. Barnehagen spiller, sammen med foreldrene, en helt sentral rolle for hvordan denne starten blir.

Å begynne i barnehage er den første viktige overgangen i barns liv. En god overgang vil bidra til at barnehagen blir et positivt tilskudd i barnas liv, for eksempel i form av nye gode relasjoner og nye stimulerende erfaringer. Motsatt vil en vanskelig overgang kunne skape utrygghet og stress hos barna og påføre dem belastninger med negative effekter både på kort og lang sikt.

En god overgang mellom hjem og barnehage forutsetter et godt samarbeid mellom foreldre og barnehageansatte. Derfor handler denne boken både om tilvenning og foreldresamarbeid. Foreldrene betyr aller mest for små barns utvikling, også når barn går i barnehage. Det er foreldrene som kan bygge bro fra det kjente livet hjemme over til det nye barnehagelivet. Deres rolle før, under og etter oppstartdagene i barnehagene er av uvurderlig betydning, noe som også bør komme til uttrykk i barnehagens samarbeidsrutiner. Som den profesjonelle aktøren i samarbeidet er det barnehagen og de ansatte som må legge til rette for et godt samarbeid med alle foreldre, og dette samarbeidet bør starte før barnet begynner i barnehagen. En god overgang er videre nært forbundet med god barnehagekvalitet generelt. For de yngste barna er det nære, omsorgsfulle og stimulerende voksen–barn-relasjoner som er essensen i barnehagekvalitet.

Denne boken består av fire deler. Del 1, «Teoretisk forankring», beskriver kort hva forskrift om rammeplan for barnehagens inn-hold og oppgaver fra 2017 vektlegger når det gjelder tilvenning og foreldresamarbeid, Bronfenbrenners utviklingsøkologiske modell, teori om overganger, utviklingsteori med vekt på tidlig hjerneutvikling, tilknytningsteori og barnehagekvalitet. Del 2, «Foreldresamarbeid», omhandler blant annet betydningen av foreldresamarbeid, ulike former for foreldresamarbeid og hva som fremmer positivt foreldresamarbeid. I del 3 oppsummerer vi forskning på små barns tilvenning til barnehagen. I del 4 beskriver vi en rekke praktiske eksempler og tips til hvordan bidra til en god overgang fra hjem til barnehage, samt hvordan fremme et godt foreldresamarbeid i denne prosessen. I tillegg presenterer vi i denne delen refleksjonsoppgaver som kan benyttes for å drøfte praksis i egen barnehage når det gjelder tilvenning og foreldresamarbeid.








DEL 1
TEORETISK FORANKRING

I del 1 vil vi beskrive hva Rammeplan for barnehagens innhold og oppgaver sier om det å begynne i barnehagen og om foreldresamarbeid. Videre vil vi beskrive den teoretiske forankringen for denne boken, som blant annet omfatter Bronfenbrenners utviklingsøkologiske teori med vekt på barns behov for helhet og sammenheng mellom ulike utviklingsarenaer. I tillegg beskriver vi teori om tidlig utvikling, med vekt på hjernens utvikling og tilknytningsteori. Del 1 avsluttes med et kort kapittel om barnehagekvalitet.








KAPITTEL 1
Fra rammeplanen

Den nye rammeplanen har flere kapitler som er relevant for denne boken. Vi beskriver her kort kapitlene om barns medvirkning, samarbeid mellom hjem og barnehage og overganger.

Barns medvirkning. Forskrift om rammeplan for barnehagens inn-hold og oppgaver (2017) har et kapittel om barns medvirkning. Her har vi trukket ut de punktene som er særlig relevant for små barns tilvenning:


	Alle barn skal få erfare å få innflytelse på det som skjer i barnehagen, og barnehagen skal legge til rette for medvirkning på måter som er tilpasset barnas alder, erfaringer, individuelle forutsetninger og behov.


	Også de yngste barna har rett til å gi uttrykk for sine synspunkter på egne vilkår.


	Barnehagen må observere og følge opp alle barns ulike uttrykk og behov.




Samarbeid mellom hjem og barnehage. Rammeplanens kapittel 5 omhandler samarbeidet mellom hjem og barnehage. Her vises det til barnehageloven § 1 som sier at barnehagen i samarbeid og forståelse med hjemmet skal ivareta barnas behov for omsorg og lek, og fremme læring og danning som grunnlag for allsidig utvikling. Det står videre at barnehagen skal ivareta foreldrenes rett til medvirkning, at samarbeidet mellom hjem og barnehage alltid skal ha barnets beste som mål, og at partene har felles ansvar for barnets trivsel og utvikling.

Det er barnehagen som skal legge til rette for et godt foreldresamarbeid, både på individ- og gruppenivå. Når det gjelder enkelt-barn, skal barnehagen legge til rette for jevnlige utvekslinger og vurderinger knyttet til barnets helse, trivsel, erfaringer, utvikling og læring. Barnehagen skal begrunne sine beslutninger overfor foreldrene og ta hensyn til deres synspunkter. Det understrekes videre at både barnehagen og foreldre må forholde seg til at barnehagen har et samfunnsmandat og et verdigrunnlag som skal forvaltes.

Overganger. Rammeplanen har videre et kapittel som heter «Over-ganger», der ett avsnitt er viet barn som begynner i barnehagen. Her vektlegges følgende:


	Barnehagen skal i samarbeid med foreldrene legge til rette for at barnet får en trygg og god start i barnehagen.


	Barnehagen skal tilpasse rutiner og organisere tid og rom slik at barnet får tid til å bli kjent, etablere rutiner og knytte seg til personalet og andre barn.


	Personalet skal sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære.

